Valke slaan toe op perlemoen-verwerkingsaanlegDie perlemoen waarop daar beslag gelê is. (Foto: Valke/ANA) Drie verdagtes sal na verwagting Donderdag in die landdroshof in Kaapstad verskyn nadat die Valke vroeër vandeesweek op ’n perlemoenverwerkingsaanleg in Kaapstad toegeslaan het. Die owerhede het in die proses op perlemoen ter waarde van byna R1 miljoen beslag gelê. Die Valke het in ’n verklaring gesê die klopjag op ’n perlemoenverwerkingsaanleg in Montague Gardens het Dinsdag plaasgevind. Luidens die verklaring het die Valke saam met amptenare van die departement van landbou, bosbou en visserye op die betrokke aanleg toegeslaan waar daar op gekookte en droë perlemoen ter waarde van R972 000 afgekom is. Drie verdagtes, tussen 25 en 48 jaar oud, is op die plek in hegtenis geneem. Die Valke het ook op toerusting vir die verwerking van perlemoen, ’n rekenaar en ’n voertuig beslag gelê.